Срещу Светослав Стойков се води следствие за опит за предумишлено убийство, а не нанасяне на телесна повреда.

Мъжът, който ритна млада жена по стълбите в берлинското метро, остава за постоянно в ареста, съобщава Nova. Срещу Светослав Стойков се води следствие за опит за предумишлено убийство, а не нанасяне на телесна повреда.

След излъчването на клипа с ритника, заснет от охранителните камери в метрото, Стойков е разпознат от бивш охранител в бежански лагер.

Свидетелят казал, че често виждал обвиняемия и двамата му братя. Те посещавали лагера, излизали с някои от мигрантите, след което ги връщали мъртво пияни. Имало е конфликти с охраната, включително бой и отправяне на обиди.

Инцидентът в метрото се е случил на 27 октомври, но бе оповестен едва на 7 декември тази година. Липсата на бърза реакция от страна на полицията беше подложено на критики от страна на германските медии.

По данни на Bild - Стойков е баща на три деца, за последно е работил по строежи в Берлин, а по-рано е помагал в кухнята на ресторант.

По неофициална информация на бТВ той е с богато криминално минало. Лежал е в затвора, като има регистрации за нападения, кражби и шофиране в нетрезво състояние.